钦定古今图书集成/理学汇编/文学典/第177卷 > 《徐师曾文体明辩》 > 《墓志铭》
## 钦定古今图书集成/理学汇编/文学典/第177卷 > 《徐师曾文体明辩》 > 《墓志铭》

按：志者，记也；铭者，名也。古之人有德善功烈可名于
世，没则后人为之铸器以铭，而俾传于无穷，若《蔡中
郎集》所载《朱公叔鼎铭》是已。至汉杜子夏始勒文埋
墓侧，遂有墓志。后人因之。盖于葬时述其人世系、名
字、爵里、行治、寿年、卒葬月日与其子孙之大略，勒石
加盖，埋于圹前三尺之地，以为异时陵谷变迁之防，
而谓之志铭，其用意深远，而于古意无害也。迨夫末
流，乃有假手文士，以为可以信今传后，而润饰太过
者，亦往往有之，则其文虽同而意斯异矣。至论其题，
则有曰《墓志铭》，有志有铭者是也；曰墓志铭并序，有
志有铭而又先有序者是也。然云志铭而或有志无
铭，有铭无志者，则别体也；曰墓志则有志而无铭，曰
墓铭则有铭而无志。然亦有单云志而却有铭，单云
铭而却有志者。有题云志而却是铭，题云铭而却是
志者，皆别体也。其未葬而权厝者，曰《权厝志》，曰志某
殡后葬而再志者，曰《续志》，曰《后志》；殁于他所而归葬，
曰《归祔志》；葬于他所而后迁者，曰《迁祔志》。刻于盖者，
曰盖石文。刻于砖者，曰《墓砖记》，曰《墓砖铭》。书于木版
者曰《坟版文》，曰《墓版文》。又有曰《葬志》，曰《志文》，曰《坟记》，
曰《圹志》，曰《圹铭》，曰《椁铭》，曰《埋铭》。其在释氏，则有曰《塔
铭》，曰《塔记》，凡二十题。或有志无志，或有铭无铭，皆志、
铭之别题也。其为文则有正变二体，正体惟叙事实，
变体则因叙事而加议论焉。又有纯用“也”字为节段
者，有虚作志文，而铭内始叙事者，亦变体也。若夫铭
之为体，则有三言、四言、七言、杂言、散文有中用“兮”字
者，有末用“兮”字者，有末用“也”字者。其用韵，有一句用
韵者，有两句用韵者，有三句用韵者，有前用韵而末
无韵者，有前无韵而末用韵者；有篇中既用韵而章
内又各自用韵者；有隔句用韵者，有韵在语辞上者，
有一字隔句重用自为韵者，有全不用韵者。其更韵，
有两句一更者，有四句一更者，有数句一更者，有全
篇不更者，皆杂出于各篇之中，难以例列。故今录《文
致辩》，但从题类，仍分正变，稍以职官、处士、妇人为次，
而铭体与韵，则略序之。